b'\n_START_ARTICLE_\nAnu Pentik\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAnu Pasi toimi askarteluohjaana Siilinj\xc3\xa4rven Tarinaharjun parantolassa 1960-luvun puoliv\xc3\xa4liss\xc3\xa4, kun h\xc3\xa4n tapasi tulevan aviomiehens\xc3\xa4, voimisteluopettaja Topi Pentik\xc3\xa4isen Siilinj\xc3\xa4rven kes\xc3\xa4tansseissa. Pariskunnan lapset, Raisa ja Pasi, syntyiv\xc3\xa4t Kuopiossa. _NEWLINE_Pentik\xc3\xa4isten haave asua Lapissa luonnon keskell\xc3\xa4 toteutui vuonna 1969, kun h\xc3\xa4nen miehelleen tarjoutui Posiolta paikka liikunnanopettajana. Pentik\xc3\xa4inen jatkoi uudella paikkakunnalla taidek\xc3\xa4sit\xc3\xb6iden parissa. H\xc3\xa4n valmisti kotona saviesineit\xc3\xa4 ja nahkat\xc3\xb6it\xc3\xa4 sek\xc3\xa4 opetti kuvaamataitoa koulussa ja kansalaisopistossa._NEWLINE_Ensimm\xc3\xa4iset k\xc3\xa4sity\xc3\xb6tuotteet, omakotitalon kellarissa tehdyt kynttil\xc3\xa4njalat, myytiin Posion Essolla. Anu Pentikin perustama ja Topi Pentik\xc3\xa4isen johtama keramiikkayritys Pentik Oy aloitti toimintansa Posiolla vuonna 1971. Pentikin keramiikkapaja ja -tehdas valmistuivat 1974. Ensimm\xc3\xa4inen Anu Pentikin suunnittelema menestystuote oli Kaamoskivi-kynttil\xc3\xa4njalka (1971). Vuonna 1975 Anu Pentik j\xc3\xa4rjesti ensimm\xc3\xa4isen keramiikkasymposiumin Posiolla. _NEWLINE_Pentik\xc3\xa4inen suuntautui 1990-luvun laman ja Pentikin vaikeuksien keskell\xc3\xa4 entist\xc3\xa4 vahvemmin designiin. H\xc3\xa4n ammensi opit omasta tehtaastaan ja suunnitteli ensimm\xc3\xa4iset astiastonsa, Ainon ja Tapion, keskelle lamaa. Niiden j\xc3\xa4lkeen syntyiv\xc3\xa4t Vanilja ja Valo, joista tuli my\xc3\xb6s klassikkoja. Uusimmat Anun suunnittelemat astiasarjat Kivi ja Kallio ovat vuodelta 2015._NEWLINE_Laman j\xc3\xa4lkeen 2000-luvulla Pentik Oy kasvoi ja Anu Pentik suuntautui oman taiteen tekemiseen. Retretiss\xc3\xa4 2006 pidetyn yksityisn\xc3\xa4yttelyn my\xc3\xb6t\xc3\xa4 Anu Pentik nousi taiteilijana yleis\xc3\xb6n tietoisuuteen. Sittemmin h\xc3\xa4n on pit\xc3\xa4nyt useita yksityis- ja ryhm\xc3\xa4n\xc3\xa4yttelyit\xc3\xa4 Suomessa. Seuraava Anu Pentikin n\xc3\xa4yttely avataan W\xc3\xa4in\xc3\xb6 Aaltosen taidemuseoon Turkuun vuonna 2020. Sit\xc3\xa4 ennen Anu Pentikin el\xc3\xa4m\xc3\xa4ntarina nousee my\xc3\xb6s n\xc3\xa4ytt\xc3\xa4m\xc3\xb6lle, kun Kouvolan Teatteri alkaa marraskuussa 2019 esitt\xc3\xa4\xc3\xa4 Eppu Nuotion kirjoittamaa ja Tiina Luhtaniemen ohjaamaa draamaa Anun el\xc3\xa4m\xc3\xa4st\xc3\xa4. N\xc3\xa4ytelm\xc3\xa4ss\xc3\xa4 Anua esitt\xc3\xa4\xc3\xa4 Nina Petelius-Lehto._NEWLINE_Anu Pentik on johtanut Pentiki\xc3\xa4 ja sen taideteollista linjaa alusta asti. Taiteilijana h\xc3\xa4nt\xc3\xa4 ajavat eteenp\xc3\xa4in uteliaisuus, kokeilunhalu ja jatkuva uudistuminen. Inspiraationl\xc3\xa4htein\xc3\xa4 toimivat Lapin luonto, lukuisat Intiaan tehdyt matkat ja taiteenfilosofiset teemat \xe2\x80\x93 sek\xc3\xa4 Gaud\xc3\xadn muotokieli, Picasson viiva ja Birger Kaipiaisen kukat. Kaikki Pentik Studio -tuotteet ovat Anu Pentikin suunnittelemia, k\xc3\xa4sity\xc3\xb6n\xc3\xa4 koristeltuja taidekeramiikkaesineit\xc3\xa4 koteihin. Pentik on suunnitellut my\xc3\xb6s Helsingin Etel\xc3\xa4rantaan uudelleen avatun, Michelin-t\xc3\xa4hdell\xc3\xa4 palkitun Palace-ravintolan astiat kokki Hans V\xc3\xa4lim\xc3\xa4en kanssa. Lis\xc3\xa4ksi Anu Pentikin keramiikkataidetta ja astioita on uudessa Lapland Hotels -designhotellissa Helsingin Bulevardilla._NEWLINE_Nyky\xc3\xa4\xc3\xa4n Pentik Oy ty\xc3\xb6llist\xc3\xa4\xc3\xa4 hieman alle 250 henkil\xc3\xb6\xc3\xa4. Posion keramiikkatehtaalla ty\xc3\xb6skentelee noin 35 henkil\xc3\xb6\xc3\xa4, ja Pentikin omat myym\xc3\xa4l\xc3\xa4t ty\xc3\xb6llist\xc3\xa4v\xc3\xa4t myym\xc3\xa4l\xc3\xa4henkil\xc3\xb6kuntaa ymp\xc3\xa4ri Suomea. Posiolla sijaitsevassa Pentik-m\xc3\xa4en kulttuurikeskuksessa k\xc3\xa4y vuosittain 100 000 vierailijaa. Posion Timisj\xc3\xa4rvell\xc3\xa4 sijaitsevassa Pentik Kartano \xe2\x80\x93taidekeskuksessa j\xc3\xa4rjestet\xc3\xa4\xc3\xa4n kes\xc3\xa4isin taiden\xc3\xa4yttelyit\xc3\xa4 sek\xc3\xa4 kurssitoimintaa.\n_START_SECTION_\nPalkinnot ja tunnustukset\n_START_PARAGRAPH_\nAnu Pentikin saamia huomionosoituksia ovat muiden muassa Lapin yliopiston kunniatohtorin arvo (2012) ja Pro Finlandia -mitali (2014).'